Document ID: 32014R0221

VYKONÁVACIE NARIADENIE KOMISIE (EÚ) č. 221/2014
zo 7. marca 2014,
ktorým sa mení nariadenie (ES) č. 288/2009, pokiaľ ide o stanovenie orientačného rozdelenia pomoci v rámci programu podpory konzumácie ovocia a zeleniny v školách
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (EÚ) č. 1370/2013 zo 16. decembra 2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami (1), a najmä na jeho článok 5 ods. 2,
keďže:
(1)
V článku 5 nariadenia (EÚ) č. 1370/2013 sa stanovuje celková suma pomoci Únie na dodávanie ovocia a zeleniny, spracovaného ovocia a zeleniny a výrobkov z banánov deťom v zmysle článku 23 nariadenia Európskeho parlamentu a Rady (EÚ) č. 1308/2013 (2) (ďalej len „program podpory konzumácie ovocia a zeleniny v školách“). Okrem toho sa v článku 5 nariadenia (EÚ) č. 1370/2013 stanovujú maximálne miery spolufinancovania a minimálna výška tejto pomoci na členský štát.
(2)
Komisia by mala stanoviť orientačné rozdelenie pomoci na program podpory konzumácie ovocia a zeleniny v školách pre každý členský štát na základe kritérií uvedených v článku 23 ods. 5 nariadenia (EÚ) č. 1308/2013. Okrem toho by Komisia mala pravidelne posudzovať, či orientačné rozdelenie aj naďalej zodpovedá uvedeným kritériám.
(3)
V prílohe II k nariadeniu Komisie (ES) č. 288/2009 (3) sa stanovuje orientačné rozdelenie pomoci Únie na členský štát, a to na základe celkového rozpočtu Únie vo výške 90 miliónov EUR. Vzhľadom na to, že nariadením (EÚ) č. 1370/2013 sa zvyšuje celkový rozpočet na program podpory konzumácie ovocia a zeleniny v školách na 150 miliónov EUR a stanovujú sa nové miery spolufinancovania, malo by sa stanoviť nové orientačné rozdelenie.
(4)
V rámci nového orientačného rozdelenia by sa mali zohľadniť aj kritériá uvedené v článku 23 ods. 5 nariadenia (EÚ) č. 1308/2013 na základe najnovších dostupných údajov z roku 2012 o počte detí vo vekovej skupine od 6 do 10 rokov, vyjadrenom ako podiel obyvateľstva v regiónoch daného členského štátu.
(5)
Nariadenie (EÚ) č. 288/2009 by sa preto malo zodpovedajúcim spôsobom zmeniť. S cieľom zohľadniť periodicitu školského roka by preto nové orientačné rozdelenie malo byť uplatniteľné od 1. augusta 2014.
(6)
Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Zmena nariadenia (ES) č. 288/2009
Príloha II sa nahrádza textom uvedeným v prílohe k tomuto nariadeniu.
Článok 2
Nadobudnutie účinnosti a uplatňovanie
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. augusta 2014.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. marca 2014

Labels: 17
19
5
3
12
15